《东山草堂四首为刘大司马作 其四》
明代·何孟春

舜日丽宸极，大明朝万方。天下闻风声，我公真栋梁。

公有补阙闻，孤忠托衮裳。公有决胜筹，长才制畿疆。

君子恃无恐，临流公为航。一朝辞禄去，士类何伥伥。

青林旧盟在，白社始愿偿。其如本朝心，一饭不易忘。

宇宙此东山，乾坤一草堂。请看出处间，斯文道弥光。

作者简介：何孟春（1474-1536）字子元，湖广郴州人，李东阳弟子，学问广博。弘治六年（1493）进士，历官至云南巡抚，礼部侍郎。谥文简，著有《何文简疏议》《何燕泉诗集》《馀冬诗话》《孔子家语注》等。